1Untu’ pamimping kor. Mazmurna Daud. (64-2) Oh Allataala, éngkalingai sempajakku ri wettukku masussa, passalama’i nyawaku polé ri bali iya mappakatau-taué.
2(64-3) Linrungika polé ri assikongkolokenna tau madorakaé, polé ri rancana majana sining tau majaé.
3(64-4) Naébbui lilana mennang sittareng peddangngé, sibawa passu ada-ada mapéddara pada-pada panaé.
4(64-5) Polé ri assubbuwanna patassiyai mennang curita bellé, temmétau napétenna’i mennang tau teppasalaé.
5(64-6) Makkatenning masse’i mennang ri niya’na majaé, sibawa barunding maélo pasang siyo-siyo; nasengngi mennang dé’ gaga mitai.
6(64-7) Narancanai mennang jaé, sibawa makkeda, "Mébbuki rancana iya macéko-céko senna’é." Ati sibawa akkalenna tolinoé malamung senna, dé’ riyulléi mpellungiwi.
7(64-8) Iyakiya Allataala mattémbakengngi pana-Na lao ri mennang, natennasenna-sennai maloi mennang.
8(64-9) Binasai mennang nasaba ada-adanna muto; sininna iya mitaéngngi mappaccilic-ciling ulu.
9(64-10) Nainappa sininna tauwé métau matu; napikkiri’i mennang pangkaukenna Allataala sibawa mabbirittangngi aga iya puraé napogau’.
10(64-11) Nasininna tau makessingngé marennui matu nasaba aga iya napogau’é PUWANGNGE. Mallinrungngi matu mennang ri aléna; sininna tau malempué mabangka’i matu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn